**ЗЫԤСҬАЗААРА АҴАКЫ НАЗЫГӠАЗ**

Наџьнатә аахыс Аҧсны ақәрарацәа нызҵуа ауаа ахьынхо тәылоуп ҳәа иҧхьаӡан. Убри азыҳәан акәхап аҧсуаа еснагь ражәа изалаз, еиҳабы дызмам – нцәагьы димам ҳәа. Ари ажәаҧҟала ҳара иаабоит, ҳажәлар рыҩнуҵҟа аиҳабы шаҟа пату ду иқәыз, иаҳаҭыр ахьынӡаҳаракыз.

Ирҳәоит, зны, абырг дышцәажәоз, илабашьа аныҵаирс, иааигәа игылаз ахәыҷы ишьапы иалалеит ҳәа. Аха абырг иажәа далгаанӡа, имаз ахьаа ичҳаит, ҿимҭит. Избанзар аиҳабы иҧыҩломызт, иажәа хырҵәомызт. Уимоу, еиқәлацәаз анеицәажәозгьы, ажәак аӡәы ибжьаиргыларц аниҭахыз, «уажәа хьыла иҧысҟоит» иҳәон. Ари ҳмилаҭ рцәаҩа аҷыдарақәа ируакын, иламысын, ипатуун.

Аиҳабацәа дуқәа изларҳәоз ала, аҧсуа иуаҩыбжара данҭыслак нахыс иқәра атәы алацәажәара рацәак иҭахымызт. Уи азы аӡәы диазҵааргьы, иалухузеи, дад, сықәра ҳәа иҳәон, исхыҵуа абриаҟара ауп ҳәа амалахазгьы иуеиҳәомызт. Ҩажәак еихаҳҳәаалоит, аха иахьа ишҧаҟоу? Дышәҟәыҩҩума, дпоетума, аинтеллигенциа дырхаҭарнакума, абриаҟара ихыҵит, абриаҟара ниҵит ҳәа, иаҵаҽырбоушәа, инеимда-ааимдо ирҳәалоит. Уи аҟынгьы иауаангылахуа, агазеҭқәеи ажурналқәеи рҿы нбан дула доусы шаҟа ихыҵыз ҳәа хыс иаҭаны астатиақәа, аочеркқәа уҳәа ркьыҧхьуеит. Машәырла аӡәы дырцәыбжьахаргьы, ирыхьзеи, сышҧаргәаламшәеи, сара сынтәа 75 шықәса схыҵит, мамзаргьы 80 нысҵит, сышҧагәарымҭеи ҳәа рхала рхы цәырганы аҽыҧныҳәақәагьы аныҟарҵо маҷым. Ҳгәанала, ари аҧсуа ицәаҩам, аҧсуа иҵасым акоуп. Аха, ус ҳҳәеит ҳәа, аиҳабацәа пату рықәҵалатәуп, раҳаҭыр балатәуп, рџьабаа азгәаҭалатәуп. Аиҳабы пату иқәын, «ихә» ҳаракын азыҳәан ауп ақәра рацәагьы зниҵуаз. Аиҳабы – дҧаимбарын. Иаҳгәалаҳаршәап нас ақәрарацәа нызҵыз аҧсуаа рахьтә (зегьыҵәҟьа ара реиқәыҧхьаӡара залшом) иахьа уажәраанӡа ажәлар рҿы зыхьӡ ибзианы иргәалашәо аӡәык-ҩыџьак: ҧлиа Амтон, Џьниа Осман (Лыхны), Едгьи Сеилаҳи Быҭәаа, Кәыҵниа Кьакьала (Аҭара), Ҭаркьыл Маҳҭы (Дәрыҧшь), Хыш Дарафеи (Лӡаа), Бжьаниа Ашҳангьери, Занҭариа Қәыҭа (Тамшь), Лашәриа Дадын, Лашәриа Хьфаф (Кәтол), Адлеи Маҷкәыкә, Џьапуа Франкьыл (Ҷлоу), Шлар Асҭана (Џьгьарда), Смыр Хабыгә (Анхәа), Мамсыри Михеи Киутаа (Кындыҕ), Гәарамиа Кьамшьышь (Гәыҧ) уҳәа убас егьырҭгьы.

Иахьатәи ҳаамҭазы, Аҧсны ахы-аҵыхәа ахьынӡанаӡааӡо абыргцәа дуқәа рхыҧхьаӡара акыр имаҷхеит ҳәа ҳҳәар имцхом. Аха, егьа ус акәзаргьы, иаҳҧылоит қәралагьы имаҷым, зыҧсҭазааратә мҩа хҭысла ибеиоу, ажәытәгьы-аҿатәгьы иалаҧшхьоу, аџьабаа ҕәҕәа збахьоу ауаа. Убарҭ дыруаӡәкуп Кәыҵниа-Ҭарба Лена (Гәышька) Антон-иҧҳа.

Лена, аҩны Гәышька ҳәа зарҳәо, Кәыҵниа Антон-иҧҳа диит 1916 шықәсазы (атәылауаҩшәҟәы аҟны 1917 ҳәа иануп) Мықә ақыҭан. Шьҭрала дара Аҭаратәқәан. Лена аҧсҭазаараҿы хатәҩызас длоуеит Абжьуаа рҿы ахьӡ-аҧша змаз Ҭарба Тарас Сасана-иҧа. Уи аамҭала Мықә ақыҭан аҧошьҭа еиҳабыс аус иуан.

Тараси Ленеи ирыхшеит ааҩык ахшара. Хҩык шыхәыҷқәаз иҧсит. Иаанхеит ҩыџьа аӡҕабцәеи хҩык аҷкәынцәеи. Аӡҕабцәа аҩыџьагьы рхатәы ҧсҭазаарақәа аҧырҵеит. Аҷкәынцәа Арвелоди, Кандиди, Вианори атәыла зҽаҧсазтәыз артистцәаны иҟалеит. Вианор машәырла дҭахеит 1991 шықәсазы.

Аҧсны дыҟамзар ҟалап Кандид Ҭарба дыззымдыруа. Абар шьҭа 55 шықәса инареиҳаны иҵуеит уи асценаҿ дыҟоижьҭеи. 16 шықәса ракәын ихыҵуаз Р.Гәымба напхгара зиҭоз Аҳәынҭқарратә ашәаҳәаратә, акәашаратә ансамбль ахь данрыдыркылоз. Изларҳәо ала, иара даныхәыҷыз инаркны (иашьцәа Арвелоди Вианори реиҧш) аҟыбаҩ ҷыда иман, аҧсуа жәлар рыкәашарақәа дрызҿлымҳан. Уи заанаҵы игәазҭахьаз раб Тарас Ҭарба апатефон аахәан иааганы, еиуеиҧшымыз апластинкақәа аҿаҵаны, ихәыҷқәа ықәыргыланы иркәашон. Арвелод иакәзар, 1972 шықәса инаркны, Аҧсны жәлар рартист У.Царгәыш напхгара зиҭо Аҳәынҭқарратә ашәаҳәаратә, акәашаратә ансамбль аҿы дкәашон. Кандиди Арвелоди рашьа Вианор – 1976 шықәсазы, Америка Еиду Аштатқәа 200 шықәса рхыҵра аназгәарҭоз Игор Моисеев напхгара зиҭоз Асовет Еидгыла аҟынтәи иалахәыз 250-ҩык артистцәа рхыҧхьаӡараҿы дыҟан.

Ирацәоуп аишьцәа Кандиди Арвелоди Ҭараа Аҧсны акультура аганахьала ирбахьоу аџьабаа. 1994 шықәсазы урҭ еиҿыркаауеит Аҳәынҭқарратә жәлар рыкәашаратә ансамбль «Кавказ». Раҧхьаӡатәи ашықәсқәа рзы уи еиднакылон Кавказ иқәынхо ҳаешьаратә жәларқәа рхаҭарнакцәа. Уи аахыс ари аколлектив қәҿиарала иқәгылахьеит Ҭырқәтәылеи, Германиеи, Урыстәылеи, иара убас Нхыҵ-Кавказтәи ареспубликақәеи уҳәа рҿы.

Кандид Ҭарба Аҧсни Аахыҵ Уаҧстәылеи жәлар рартист ҳәа ахьӡ ихҵоуп, ианашьоуп Ахьӡ-Аҧша аорден II аҩаӡара. Урыстәыла Апрезидент Д.Медведев иқәҵарала 2011 шықәсазы ианашьан иара убас Ажәларқәа реиҩызара аорден. Аҳәынҭқарратә жәлар рыкәашаратә ансамбль «Кавказ» асахьаркыратә напхгаҩыс дыҟоуп.

Арвелод Ҭарба – Аҧсны жәлар рартист, Ҟарачы-Черкесски Аахыҵ Уаҧстәылеи зҽаҧсазтәыз артист, ианашьоуп Ахьӡ-Аҧша аорден III аҩаӡара. Далахәын 1992-1993 шықәсқәа рзтәи Аҧсны жәлар Рџьынџьтәылатә еибашьра. Ианашьоуп «Агәымшәаразы» амедал. Аҳәынҭқарратә жәлар рыкәашаратә ансамбль «Кавказ» аҿы балетмеистер хадас дыҟоуп. Аха ҳара уажәы хықәкы хадас иҳамоу аишьцәа Кандиди Арвелоди рыҧсҭазаареи рырҿиареи ракәӡам. Ҳхықәкы – урҭ зааӡаз ан лхаҿсахьа азааҭгылароуп.

Ирҳәоит, аӡәы иааӡара аӡәы даҧсоуп ҳәа. Иҟалап ииашазар. Ус анакәха, ааӡараҿы ан лџьабаа иаҵанакуа рацәоуп. Аишьцәа Кандиди Арвелоди изларҳәо ала, дара зҿыз аус аҿы раб инаҩс, ран еснагь дрыдгылан, еилылкаауан. Иҟан аамҭақәак, уахынла дмыцәаӡакәа акәашацәа рышәҵатәы анылӡахуаз, ианылыӡәӡәоз-ианылыҳәҳәоз.

Лена лықәра шмаҷымгьы, лхәыцра бзиоуп. Ҳара уи ҳанылҭаз ажәытә-аҿатә аҧсҭазаараҿы илхылгахьоу акыр ҳзеиҭалҳәеит. Лара илгәалашәоит аколнхарақәа анеиҿыркаауаз аамҭазы, усҟан Аҧсны напхгаҩыс иамаз Нестор Лакоба Мықә даннеиз. Усҟан лара зынӡа дқәыҧшӡан, леирыӡ кны аҩы рзылнаҳауан. Излаҳалҳәаз ала, лыбаҩ дацәаашьомызт, шьыжьнаҵы лыҩнусқәа ҟаҵаны, лхәыҷқәа акрырҿаҵа-акырдыржә аколнхарахь усура дцон. «Ҟалашьа амазма абригадир дааины, Гәышька, аколнхарахь бнеи ҳәа ҿиҭуа, мчыла сырго! Егьырҭ сҩызцәа аҳәсақәа реиҧш, сара сус сара издыруан. Ачаи ҿаҳхуан, аҭаҭын еиҭаҳҳауан, аҟанҷ ҳааӡон. Аџьабаа иҳамаз рацәан, аха ҳаашьаӡомызт, аус аауан. Аусуроуп сара иахьанӡагьы саазгаз», – лҳәоит Лена. Лгәы иалоуп иахьатәи аҿар рацәак аусура иахьашьҭам, иаашьо иахьалагаз, ианаамҭоу аҭаацәарақәа ахьаҧырымҵо. Аамҭа уадаҩуп зҳәо рзын Лена илҳәоит: «Нан, аамҭа еснагь ицәгьан, аха аашьара ҟаҵатәым, аус улатәуп. Зыбаҩ иацәымаашьо иоуп еснагь иуаҩхо».

Лена илхылҵызи урҭ ирхылҵызи зегьы бзиа дырбоит, илыхӡыӡаауеит. Ларгьы лҿабызшәа хаауп, нан дшәыкәыхшоуп ҳәа ауп дышрацәажәо. Лықәра ахьанҭара шлықәыҕәҕәогьы, илхылгахьоу агәаҟрақәа дыриааины, лчымазарақәа лыҽрымҭакәа дааиуеит. «Қәрала аҧсҭазаара ахә узшьом. Сџьабаақәа мыӡит, убри ауп насыҧс исыҧхьаӡо, сызлабеиоу. Сыҧсҭазаара аҵакы насыгӡеит», – лҳәоит лара.

Иагымзааит ҳ-Аҧсынра аиҳабацәа бзиақәа. Урҭ ҳаманаҵы, анцәа дҳамоуп. Анцәа дызмоу – иҧеиҧш лашоуп.

Агазеҭ «Аҧсны». – 2013 ш., №57.